Moodley se bedanking is nog een in ’n reeks van bedankings deur topbestuurders van die maatskappy die afgelope jare en is olie op die vuur van klagtes deur ’n groep besorgde minderheidsaandeelhouers oor die leierskap-onstabiliteit by GPI.
Moodley was skaars ses maande in die pos nadat sy in Julie aangestel is in die plek van Tasneem Karriem, wat self onverwags in Junie bedank het nadat sy ook nie eens ’n jaar in die posisie was nie.
Karriem was die eerste vroulike uitvoerende hoof by die maatskappy en een van net enkele vroue wat in Suid-Afrika hoof is van ’n JSE-genoteerde maatskappy. In Junie het sy egter saam met Shaun Barends, die finansiële direkteur, bedank.
Karriem het vir Alan Keet as uitvoerende hoof opgevolg wat self net ’n kort rukkie in die posisie was totdat hy in Maart 2017 bedank het.
GPI se direksie het in die Sens-verklaring gesê hulle sal binnekort ’n aankondiging oor Moodley se opvolger maak.